stanford-oval/wikipedia huggingface dataset:
Gol Transportes Aéreosin lento 1907

| Gol Transportes Aéreosin lento 1907 |
| --- | --- |
 Turmapaikka sijaitsee vaikeakulkuisessa maastossa
Yhteenveto
Päivämäärä:  29. syyskuuta 2006
Onnettomuustyyppi:  törmäys ilmassa
Tapahtumapaikka:  Peixoto de Azevedon kaupungista 30 km pohjoiseen, Mato Grosso, Brasilia
Kuolleita:  155
Eloonjääneitä:  0
Lentokone
Konetyyppi:  Boeing 737-800 SFP
Lentoyhtiö:  Gol Transportes Aéreos
Rekisteritunnus:  PR-GTD
Matkustajia:  149
Miehistöä:  6
Gol Transportes Aéreosin lento 1907 (PR-GTD) oli 29. syyskuuta 2006 Boeing 737-800 SFP -matkustajakoneella lennetty, brasilialaisen Manauksen kaupungista alkanut reittilento. Lentokone katosi tutkasta perjantaina kesken matkan Brasilian Keskilännessä Mato Grosson alueella. Matkustajakone törmäsi ilmassa Embraer Legacy 600 -malliseen liikesuihkukoneeseen, jota sen ensimmäinen omistaja, yhdysvaltalainen ExcelAire, oli juuri siirtämässä Yhdysvaltoihin. 30. syyskuuta 2006 Brasilian ilmavoimat paikallisti turmapaikan . Lennonjohto määräsi Legacylle sen lentosuunnitelmasta poikkeavan lentokorkeuden, jonka lentäjät pitivät törmäykseen saakka. Lentosuunnitelmassa korkeus oli oikein, mutta lennonjohdon määräämä korkeus vei Legacyn vastaantulevan liikenteen korkeudelle sen käyttämällä ilmaliikenneväylällä. Törmäyksessä 737:n vasen siipi ja korkeusvakain vaurioituivat. Suuri osa koneen vasemmasta siivestä irtosi, ja kone syöksyi maahan. Legacy pystyi laskeutumaan ilman lisävahinkoja sotilaslentokentälle, jossa koneessa olleet pidätettiin. Ennen törmäystä kummankaan koneen lentäjät eivät saaneet koneensa törmäyksenestojärjestelmältä varoitusta törmäysvaarasta, koska Legacyn törmäyksenestojärjestelmä oli lakannut toimimasta jo tuntia ennen törmäystä. Myös Legacyn tutkavastain oli lakannut toimimasta, mutta lentäjät eivät olleet huomanneet näytössä ollutta varoitustekstiä, eikä järjestelmä varoittanut lentäjiä millään muulla tavalla. Lennonjohdon ja Legacyn välisessä yhteydenpidossa oli katkoksia. Lennonjohdolla oli käytössään uusi lennonjohtojärjestelmä, joka ei varoittanut tutkavastaimen menetyksestä ja siirtymisestä ensiötutkan mittaaman lentokorkeuden esittämiseen. Tutkinta paljasti puutteita myös lennonjohtajien työoloissa sekä koulutuksessa. Turman jälkeen lennonjohtajat alkoivat noudattaa sääntöjä tarkasti, jolloin Brasilian lennoista pahimmillaan 40 prosenttia myöhästyi vähintään tunnin.
Gol Transportes Aéreos on vuonna 2001 perustettu halpalentoyhtiö, joka on kasvattanut suosiotaan nopeasti. Kadonnut kone oli otettu käyttöön hiljattain, ja sillä oli lennetty vain 234 tuntia.
George Russell

Russell vuonna 1967
George Allen Russell (23. kesäkuuta 1923 – 27. heinäkuuta 2009) oli yhdysvaltalainen jazzpianisti ja -rumpali sekä pedagogi, säveltäjä ja musiikkiteoreetikko. Hän syntyi Cincinnatissa Ohiossa ja sairasti nuorena tuberkuloosin.
Russell kiersi ja levytti esiintyvänä artistina laajasti. Hän ei säveltäjänä keskittynyt ainoastaan perinteiseen jazziin, vaan loi myös klassista musiikkia. Monet teokset ovat olleet tilaustöitä.
Russell on vaikuttanut merkittävästi myös musiikin teoriaan, ja hän julkaisi teoriansa teoksessa The Lydian Chromatic Concept of Tonal Organization (1953). Hänen ajatuksensa olivat vaikuttamassa modaalisen jazzin syntyyn. Muun muassa Miles Davisin ja John Coltranen sanotaan saaneen vaikutteita teoksesta. Davisin albumia Kind of Blue pidetään Russellin vaikutteiden malliesimerkkinä. Russell opetti pitkään New England Conservatory of Musicissa Bostonissa.
Kirjalliset julkaisut

The Lydian Chromatic Concept of Tonal Organization (1953)
GeForce 6 -sarja

NVIDIA NV43 AGP (Geforce 6600GT)
GeForce 6 -sarja on Nvidian kuudennen sukupolven grafiikkasuoritinperhe (koodinimeltään NV40). Kaikki 6xxx-sarjan GPU:t tukevat Vertex- ja Pixel Shader 3.0:aa, joita tarvitaan DirectX 9.0c:n suorittamiseen. Lisäksi ne tukevat OpenGL 2.0 -teknologiaa.
GeForce 6 julkistettiin 14. huhtikuuta 2004. Näytönohjaimet tukivat tuolloin muun muassa Pure Video -teknologiaa ja uutta Scalable Link Interface -tilaa (SLI), joka kaksi näytönohjainta voi kytkeä rinnakkain. SLI on saatavilla vain PCIe-alustalle.
GeForce 6800

GeForce 6800 (NV40) -sarjan näytönohjaimet olivat aikaisekseen hämmästyttävän tehokkaita. Niissä oli 16 pikseliliukuhihnaa, 6 verteksivarjostinprosessoria ja GeForce 6800 oli 2–2,5 kertaa nopeampi kuin edeltäjänsä GeForce FX 5950 Ultra. Näytönohjain tuotettiin 130 nanometrin viivanleveydellä. 6800 Ultra -näytönohjaimissa on 288 mm:n suoritin, joka toimii 350 MHz:n taajuudella. . Transistoreita suorittimessa on 222 miljoonaa, mikä on yli kaksinkertainen määrä edellisen sukupolven NV30-piiriin verrattuna. Transistorimäärän seurauksena kasvaneen virrankulutuksen vuoksi näytönohjain tarvitsee 2 lisävirtaliitintä. Ohjaimen muistiväylän kaistanleveys on 256 bittiä, joka on jaettu neljään 64 bittiä leveään osaan. GeForce 6 -sarjan isoimpia muutoksia edelliseen sukupolveen verrattuna oli rinnakkaisarkkitehtuuri (superskalaarinen arkkitehtuuri), joka koostuu verteksivarjostin-, pikselivarjostin- ja rasterimikroprosessoreista.
6800 GTO, jota tuotettiin vain OEM-myyntiin, sisältää neljä peitettyä, avattavaa pikseliliukuhihnaa. 6800 LE sisältää kahdeksan käytöstä poistettua pikseliliukuhihnaa ja kaksi käytöstä poistettua, avattavaa verteksiliukuhihna.
GeForce 6600 -sarja

GeForce 6600 -sarja (NV43) julkistettiin 12. elokuuta 2004. GeForce 6600:ssa on 128-bittinen muistiväylä. Pikseli- ja verteksivarjostimia on puolet 6800 GT:n vastaavista. GeForce 6600 on 6800-sarjan näytönohjaimia halvempi, mutta myös niiden teho on alhaisempi. Myös 6600 tukee SLI:tä. Näytönohjaimet tuotettiin 110 nm:n prosessilla.
6600-näytönohjaimista on kolme muunnelmaa: 6600LE, 6600, ja 6600 GT (hitaimmasta nopeimpaan). 6600 GT kilpailee tasaväkisesti nopeudessa GeForce 5950 Ultran ja Radeon 9800 XT -näytönohjaimien kanssa.
Alun perin 6600-sarja julkaistiin vain PCIe-liitäntäisenä. AGP-liitäntäiset näytönohjaimet tulivat muutamaa viikkoa myöhemmin. AGP-väyläisten näytönohjainten muistitaajuus on 900 MHz, PCI e -väyläisissä 1000 MHz.
GeForce 6600 -sarja > GeForce 6600 -sarjan ominaisuuksia

muistiväylä 128 bittiä
tiedonsiirron enimmäisnopeus 160 Gt/s
375 miljoonaa verteksiä sekunnissa
OpenGL 1.5 -tuki
Suorittimen kellotaajuus 500 MHz
GeForce 6 -sarjan ominaisuuksia

4,8. , 12, tai 16.  pikseliliukuhihnaa
8 kertaa nopeampi varjostuskyky kuin edellisessä sukupolvessa
CineFX 3.0 -moottori, DirectX 9 Shader Model 3.0 -tuki
integroitu videonpurkukiihdytin (purevideo)
MPEG 2 -purku ja -pakkaus grafiikkasuorittimella
DDR- ja GDDR3-muisti 256-bittisen muistiväylän jatkeena
UltraShadow 2 -teknologia, 3-4 kertaa NV35:ttä nopeampi
IntelliSample 4.0 -teknologia, 16-kertainen anisotrooppinen suodatus
Enimmäisresoluutio 2048 × 1536 @ 85 Hz
Integroitu TV-purkuominaisuus (TV-kuva 1024 × 768)
OpenGL 2.0 -tuki ja -optimointi.
Aiheesta muualla

Kuvia tai muita tiedostoja aiheesta GeForce 6 -sarja Wikimedia Commonsissa
Fraktuura

Sana Fraktur fraktuuralla kirjoitettuna.
Goethen Faust fraktuuralla ladottuna.
Fraktuura-aakkosten lukemisapu.
Fraktuura (saks. Fraktur) on kirjasinten ryhmä, joka kuuluu goottilaisiin kirjaintyyppeihin. Nimi tulee latinan sanasta fractus ’murtunut’ – sileämuotoisiin antiikvakirjaintyyppeihin verrattuna fraktuurakirjaimet ovat ulkonäöltään kulmikkaita. Termiä ”fraktuura” käytetään yleisessä kielenkäytössä joskus kaikista goottilaisista kirjasimista, vaikka todellisuudessa se on vain niiden yksi tyyppi. Fraktuura on antiikvaa helpompi kirjoitustapa käytettäessä teräskärkistä täytekynää.
Käyttö Pohjois-Euroopassa ja Saksassa

Fraktuura oli yleinen kirjasinlaji kirjojen ja sanomalehtien painamiseen Pohjois-Euroopassa 1500-luvulta lähtien, varsinkin Saksan, Itävallan ja Sveitsin alueella, ja Saksan kautta kirjaimet levisivät myös laajaan käyttöön Pohjoismaihin, samaan aikaan kuin Etelä- ja Länsi-Eurooppa ja Anglosaksiset alueet käyttivät yleisesti antiikvakirjaimia. Kuuluisia fraktuuralla painettuja teoksia olivat muiden muassa Martti Lutherin teokset. Saksan, Itävallan ja Sveitsin alueella erilaisia fraktuurakirjasimia käytettiin erittäin yleisesti vielä ennen toista maailmansotaa, ja siirtymistä antiikvakirjasinlajeihin vastustettiin yleisesti.
Kansallissosialistisessa Saksassa fraktuuran lajia, varsinkin vuonna 1842 julkaistua Fette Fraktur -kirjaintyyppiä käytettiin kolmannen valtakunnan kirjoissa ja sanomalehdissä. Vuonna 1941 Martin Bormann antoi Führerin nimissä julkilausuman, jonka mukaan ”saksalaista kirjoitusta” oli uuden tulkinnan mukaan pidettävä alkuperältään juutalaisena (Schwabacher Judenlettern), ja siten ”arkikirjoituksessa” oli siirryttävä antiikvan käyttöön. Jopa sodan jälkeenkin yritettiin Saksassa palata takaisin fraktuurakirjaimiin, mutta fraktuura jäi muiden Saksan jälleenrakennuksen uudistuksien mukana pois muodista ja antiikva- ja groteskikirjasimet valtasivat alaa.
Fraktuura Suomessa

Luterilaisuuden myötä Suomeen levinnyt fraktuura oli yleinen kirjaintyyppi painojulkaisuissa 1900-luvun alkuun asti. Kirjaintyypin käytöstä alettiin tosin väitellä 1850-luvulta alkaen. Lukeneistolle tarkoitetut tekstit ladottiin antiikvalla, jota sanottiin latinalaisiksi kirjaimiksi. Laajoille kansankerroksille tarkoitetut julkaisut, kuten myös sanomalehdet, ladottiin ”suomalaisilla puustaaveilla” eli fraktuuralla.
Esimerkiksi J. V. Snellman huomautti kirjeessä Helsingin yliopiston suomen kielen lehtorille ja Suomalainen-lehden päätoimittajalle K. A. Gottlundille, että useimmat kansanihmiset osasivat lukea vain fraktuuraa, sillä Raamattu ja kaikki kansankirjallisuus oli kautta aikojen ladottu tuolla kirjaintyylillä. Rinnakkain suomen- ja ruotsinkielistä aineistoa sisältävissä lehdissä suomenkieliset uutiset ja ilmoitukset ladottiin fraktuuralla ja ruotsinkieliset antiikvalla.
Vuonna 1912 julkaistiin Raamatun taskukokoinen painos antiikvalla. Tätä on pidetty eräänä käännekohtana fraktuuran ja antiikvan välisessä taistelussa. 1920-luvulla antiikvaan siirryttiin myös perhe- ja vihkiraamatuissa. Antiikvaan siirryttiin Suomessa pääosin 1920-luvun loppuun mennessä, vaikka jotkin lehdet käyttivät fraktuurakirjaimia vielä 1940-luvulla. Esimerkiksi Helsingin Sanomat siirtyi käyttämään toimituksellisessa tekstissä antiikvaa 1. maaliskuuta 1925, ilmoituksissa antiikva oli ollut käytössä jo aiemmin.
Nykykäyttö

Nykyisin fraktuuraa käytetään muun muassa joidenkin sanomalehtien, kuten Turun Sanomien tai The New York Timesin logoissa. Myös suomalaisten Sisu-pastillien pakkauksissa on logossa oleva nimi kirjoitettu fraktuuralla.
Kirjallisuutta

Mervola, Pekka 1995. Kirja, kirjavampi, sanomalehti. Ulkoasukierre ja suomalaisten sanomalehtien ulkoasu 1771–1994. Suomen Historiallinen Seura ja Jyväskylän yliopisto. Väitöskirja.
Aiheesta muualla

Wikimedia Commonsissa on kuvia tai muita tiedostoja aiheesta .
Zur Geschichte der Fraktur Walden Font Co.. Viitattu 3.9.2013. (saksaksi)
A Brief History of Fraktur Walden Font Co.. Viitattu 3.9.2013. (englanniksi)
Typografia
| --- | --- |
Typografit ja kirjainmuotoilijat:   Jonathan Barnbrook  Saul Bass  Ed Benguiat  Morris Fuller Benton  Neville Brody  Frederic Goudy  Claude Garamond  Eric Gill  Tomi Haaparanta  Nicolas Jenson  Edward Johnston  Donald Knuth  Rudolf Koch  Sami Kortemäki  Zuzana Ličko  William Morris  Stanley Morison  Jan Tschichold  Carol Twombly  Wolfgang Weingart  Hermann Zapf  Gudrun Zapf-von Hesse 
Kirjaintyylit ja -lajit:   Anfangi  Antiikva  Arial  Baskerville  ITC New Baskerville  Calibri  Comic Sans  Egyptienne  Fraktuura  Garamond  Gill Sans  Helvetica  Palatino  Times Roman  Unsiaali  Verdana 
Merkit:   Alduksen lehti ❦  Asteriski *  Ät-merkki @  Englannin punta £  Ampersandi &  Jokerimerkki  Kappaleen merkki ¶  Luetelmamerkki  Luettelo matemaattisista merkeistä  Plus-miinusmerkki ±  Promille ‰  Prosentti %  Pykälämerkki §  Risti †  Ristikkomerkki #  Rub el Hizb ۞  Tekijänoikeusmerkki ©  Tilde ~  Valuuttamerkki ¤  Yläpuolinen indeksointipilkku 
Suuntaukset:   Amerikan uusi aalto  Dekonstruktivismi  Postmodernismi  Sveitsiläinen tyyli 
Muut aiheet:   Aakkoslaji  CamelCase  Glyyfi  Goottilaiset kirjaintyypit  Kapiteeli  Kirjain  Kirjaintyyppi  Kursiivi  Ligatuuri  Logo  Lorem ipsum  Orpo- ja leskirivit  Painokirjaimet  Sans-serif  Serif  TrueType  Web Open Font Format  X-korkeus  Yliviivaus  Ylleviivaus  Ylä- ja alaindeksi
Georgi Markov

Georgi Markov voi tarkoittaa seuraavia henkilöitä:
Georgi Markov (s. 1972), bulgarialainen jalkapalloilija
Georgi Mărkov (s. 1946), bulgarialainen painija
Georgi Markov (s. 1978), bulgarialainen painonnostaja
Georgi Markov (1929–1978), bulgarialainen toimittaja
Georgi Markov (1911–1991), venäläinen neuvostokirjailija
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Georgi Markov”, voi hakea sivunnimihaulla, laajalla sivunnimihaulla tai tekstihaulla.
Georgi Mărkov

| Mitalit> Maa:   Bulgaria.Miesten kreikkalais-roomalainen paini. Olympialaiset  | Mitalit> Maa:   Bulgaria.Miesten kreikkalais-roomalainen paini. Olympialaiset  | Mitalit> Maa:   Bulgaria.Miesten kreikkalais-roomalainen paini. Olympialaiset  | Maa:   Bulgaria> Miesten kreikkalais-roomalainen paini. |
| --- | --- | --- | --- |
|  Kultaa | München 1972 | 62 kg |  |
| MM-kilpailut  | MM-kilpailut  | MM-kilpailut  |  |
|  Kultaa | Sofia 1971 | 62 kg |  |
|  Pronssia | Edmonton 1970 | 62 kg |  |
| EM-kilpailut  | EM-kilpailut  | EM-kilpailut  |  |
|  Kultaa | Katowice 1972 | 62 kg |  |
|  Hopeaa | Madrid 1974 | 62 kg |  |
Georgi Mărkov (s. 5. huhtikuuta 1946) on bulgarialainen kreikkalais-roomalaisen tyylin painija.
Mărkov voitti maailmanmestaruuden 62 kilogramman painoluokassa 1971 Sofian MM-kisoissa, missä häntä oli loppuottelussa vastassa Puolan Kazimierz Lipień. Seuraavana vuonna Mărkov voitti Euroopan mestaruuden huhtikuussa Katowicen kisoissa, missä hän kohtasi loppuottelussa Suomen Martti Laakson, ja syyskuussa olympiakultaa Münchenin olympialaisissa (loppuotteluvastustaja DDR:n Heinz-Helmut Wehling).
Mărkov saavutti lisäksi EM-hopeaa 1974 Madridista ja MM-pronssia 1970 Edmontonista.
Eurovision laulukilpailu 2016

| Eurovision laulukilpailu 2016 ”Come Together” (”Tullaan yhteen”) |
| --- | --- |

Päivämäärät
1. semifinaali:  10. toukokuuta 2016
2. semifinaali:  12. toukokuuta 2016
Finaali:  14. toukokuuta 2016
Isäntä
Tapahtumapaikka:  Globen, Tukholma, Ruotsi
Juontaja(t):  Petra Mede Måns Zelmerlöw
Isäntämaan toimittaja:  SVT
Avajaisnumero:  Semifinaali 1: Måns Zelmerlöw: ”Heroes” Semifinaali 2: Petra Mede ja Måns Zelmerlöw: ”That's Eurovision” Finaali: ”Parade of Flags”
Väliaikanumero:  Semifinaali 1: ”The Grey People” Semifinaali 2: ”Man vs Machine” Finaali: Justin Timberlake: ”Rock Your Body” ja ”Can't Stop The Feeling!” sekä Petra Mede ja Måns Zelmerlöw: ”Love Love Peace Peace”
Osallistujat
Osallistujien määrä:  42
Palaavat maat:   Bosnia ja Hertsegovina  Bulgaria  Kroatia  Ukraina
Vetäytyvät maat:   Portugali  Romania
Äänestys
Voittaja:   Ukraina 1944
Nolla pistettä saaneet:  –
Osallistujakartta

   Maat, jotka osallistuivat vuonna 2016   Maat, jotka eivät päässeet finaaliin   Maat, jotka eivät osallistuneet vuonna 2016  
Eurovision laulukilpailu · Teemasivu
 ◄ 2015  2017 ► 
Eurovision laulukilpailu 2016 oli järjestyksessään 61. Eurovision laulukilpailu. Se järjestettiin Tukholman Globenissa, Ruotsissa Måns Zelmerlöwin voitettua vuoden 2015 kilpailun kappaleellaan ”Heroes”. Kilpailun semifinaalit järjestettiin 10. ja 12. toukokuuta sekä finaali 14. toukokuuta 2016. Eurovision laulukilpailun 2016 voitti Ukrainan Jamala kappaleellaan ”1944”.
Australia osoitti kiinnostusta osallistua tämänkin vuoden kilpailuun, mutta asiasta ei ollut aluksi varmuutta, koska alkuperäisen suunnitelman mukaan Australian osallistuminen olisi kertaluontoinen vuoden 2015 kilpailuun. EBU vahvisti kuitenkin marraskuussa 2015, että Australia palaa Euroviisuihin vuonna 2016. Poiketen vuoden 2015 käytännöstä Australia joutui kisaamaan finaalipaikasta semifinaalin kautta. Euroviisut järjestettiin Ruotsissa viimeksi vain kolme vuotta sitten, jolloin Malmö isännöi vuoden 2013 kisoja. Tämä on kolmas kerta, kun Ruotsi isännöi kisaa 2000-luvulla, ja lyhyin väli samassa maassa pidettyjen viisujen välillä sitten Irlannin vuosina 1995 ja 1997 järjestämien Euroviisujen. Vuoden 2013 juontaja Petra Mede juonsi myös vuoden 2016 kilpailun, tällä kertaa yhdessä Zelmerlöwin kanssa.
Laulukilpailu televisioitiin ensimmäistä kertaa sen historiassa myös Yhdysvaltoihin, kun Logo TV välitti kilpailun finaalin.
Formaatti

Viisi suurinta rahoittajamaata Ranska, Saksa, Italia, Espanja ja Iso-Britannia sekä isäntämaa Ruotsi esiintyivät niissä semifinaaleissa, joissa äänestivät. Maat pääsivät silti edelleen suoraan finaaliin.
Kilpailun pisteiden laskutapaa myös muutettiin. Aiempina vuosina kukin maa oli antanut puhelinäänestyksen ja tuomaristojen yhdistetylle kymmenelle parhaalle esitykselle 12, 10 ja 8–1 pistettä, mutta nyt tuloksiin laskettiin kummatkin pisteet erikseen. Myös finaalin tulosjulkistusta muutettiin; ensin kaikkien maiden pisteidenantajat ilmoittivat omien tuomaristojensa antamat pisteet, jonka jälkeen lopuksi kerrottiin puhelinäänestyksen yhteenlasketut pisteet alkaen vähiten puhelinääniä saaneesta maasta.
Palaavat artistit

Bosnia ja Hertsegovina – Deen edusti Bosnia ja Hertsegovinaa aiemmin vuonna 2004.
Bulgaria – Poli Genova edusti Bulgariaa aiemmin vuonna 2011.
Liettua – Donny Montell edusti Liettuaa vuonna 2012.
Malta – Ira Losco edusti Maltaa vuonna 2002 sijoittuen toiseksi.
Makedonia – Kaliopi on edustanut maataan aiemmin vuosina 1996 ja 2012.
Islanti – Gréta Salóme oli osa Islantia edustanutta duettoa vuonna 2012 yhdessä Jónsin kanssa.
Osallistujamaat > 1. semifinaali

Espanja, Ranska ja Ruotsi äänestivät ja esiintyivät tässä semifinaalissa.
| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Suomi | Sandhja | ”Sing It Away” | ”Laula se pois” | 15 | 51 |
| 02 |  Kreikka | Argo | ”Utopian Land” | ”Utopistinen maa” | 16 | 44 |
| 03 |  Moldova | Lidia Isac | ”Falling Stars” | ”Tähdenlentoja” | 17 | 33 |
| 04 |  Unkari | Freddie | ”Pioneer” | ”Pioneeri” | 4 | 197 |
| 05 |  Kroatia | Nina Kraljić | ”Lighthouse” | ”Majakka” | 10 | 133 |
| 06 |  Alankomaat | Douwe Bob | ”Slow Down” | ”Hidasta” | 5 | 197 |
| 07 |  Armenia | Iveta Mukuchyan | ”LoveWave” | ”Rakkauden aalto” | 2 | 243 |
| 08 |  San Marino | Serhat | ”I Didn’t Know” | ”En tiennyt” | 12 | 68 |
| 09 |  Venäjä | Sergei Lazarev | ”You Are the Only One” | ”Sinä olet se ainoa” | 1 | 342 |
| 10 |  Tšekki | Gabriela Gunčíková | ”I Stand” | ”Minä seison” | 9 | 161 |
| 11 |  Kypros | Minus One | ”Alter Ego” | ”Toinen minä” | 8 | 164 |
| 12 |  Itävalta | Zoë | ”Loin d’ici” | ”Kaukana täältä” | 7 | 170 |
| 13 |  Viro | Jüri Pootsmann | ”Play” | ”Soita” | 18 | 24 |
| 14 |  Azerbaidžan | Samra | ”Miracle” | ”Ihme” | 6 | 185 |
| 15 |  Montenegro | Highway | ”The Real Thing” | ”Tosijuttu” | 13 | 60 |
| 16 |  Islanti | Gréta Salóme | ”Hear Them Calling” | ”Kuulen niiden kutsuvan” | 14 | 51 |
| 17 |  Bosnia ja Hertsegovina | Dalal Midhat-Talakić & Deen feat. Ana Rucner & Jala | ”Ljubav je” | ”Rakkaus on” | 11 | 104 |
| 18 |  Malta | Ira Losco | ”Walk on Water” | ”Kävellen veden päällä” | 3 | 209 |
Osallistujamaat > 2. semifinaali

Saksa, Iso-Britannia ja Italia äänestivät ja esiintyivät tässä semifinaalissa.
| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Latvia | Justs | ”Heartbeat” | ”Sydämenlyönti” | 8 | 132 |
| 02 |  Puola | Michał Szpak | ”Color of Your Life” | ”Elämäsi väri” | 6 | 151 |
| 03 |  Sveitsi | Rykka | ”The Last of Our Kind” | ”Viimeiset kaltaisemme” | 18 | 28 |
| 04 |  Israel | Hovi Star | ”Made of Stars” | ”Tähdistä tehty” | 7 | 147 |
| 05 |  Valko-Venäjä | Ivan | ”Help You Fly” | ”Autan sinua lentämään” | 12 | 84 |
| 06 |  Serbia | Sanja Vučić ZAA | ”Goodbye (Shelter)” | ”Hyvästi (Suoja)” | 10 | 105 |
| 07 |  Irlanti | Nicky Byrne | ”Sunlight” | ”Auringonvalo” | 15 | 46 |
| 08 |  Makedonia | Kaliopi | ”Dona” | ”Naiset” | 11 | 88 |
| 09 |  Liettua | Donny Montell | ”I’ve Been Waiting for This Night” | ”Olen odottanut tätä iltaa” | 4 | 222 |
| 10 |  Australia | Dami Im | ”Sound of Silence” | ”Hiljaisuuden ääni” | 1 | 330 |
| 11 |  Slovenia | ManuElla | ”Blue and Red” | ”Sinistä ja punaista” | 14 | 57 |
| 12 |  Bulgaria | Poli Genova | ”If Love Was a Crime” | ”Jos rakkaus olisi rikos” | 5 | 220 |
| 13 |  Tanska | Lighthouse X | ”Soldiers of Love” | ”Rakkauden sotilaat” | 17 | 34 |
| 14 |  Ukraina | Jamala | ”1944” | – | 2 | 287 |
| 15 |  Norja | Agnete | ”Icebreaker” | ”Jäänmurtaja” | 13 | 63 |
| 16 |  Georgia | Nika Kotšarov & Young Georgian Lolitaz | ”Midnight Gold” | ”Keskiyön kulta” | 9 | 123 |
| 17 |  Albania | Eneda Tarifa | ”Fairytale” | ”Satu” | 16 | 45 |
| 18 |  Belgia | Laura Tesoro | ”What’s the Pressure” | ”Mikä kiire?” | 3 | 274 |
Osallistujamaat > Finaali

| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Belgia | Laura Tesoro | ”What’s the Pressure” | ”Mikä kiire?” | 10 | 181 |
| 02 |  Tšekki | Gabriela Gunčíková | ”I Stand” | ”Seison” | 25 | 41 |
| 03 |  Alankomaat | Douwe Bob | ”Slow Down” | ”Hidasta” | 11 | 153 |
| 04 |  Azerbaidžan | Samra | ”Miracle” | ”Ihme” | 17 | 117 |
| 05 |  Unkari | Freddie | ”Pioneer” | ”Pioneeri” | 19 | 108 |
| 06 |  Italia | Francesca Michielin | ”No Degree of Separation” | ”Ei erottavaa askelta” | 16 | 124 |
| 07 |  Israel | Hovi Star | ”Made of Stars” | ”Tähdistä tehty” | 14 | 135 |
| 08 |  Bulgaria | Poli Genova | ”If Love Was a Crime” | ”Jos rakkaus olisi rikos” | 4 | 307 |
| 09 |  Ruotsi | Frans | ”If I Were Sorry” | ”Jos olisin pahoillani” | 5 | 261 |
| 10 |  Saksa | Jamie-Lee Kriewitz | ”Ghost” | ”Aave” | 26 | 11 |
| 11 |  Ranska | Amir | ”J’ai cherché” | ”Minä olen etsinyt” | 6 | 257 |
| 12 |  Puola | Michał Szpak | ”Color of Your Life” | ”Elämäsi väri” | 8 | 229 |
| 13 |  Australia | Dami Im | ”Sound of Silence” | ”Hiljaisuuden ääni” | 2 | 511 |
| 14 |  Kypros | Minus One | ”Alter Ego” | ”Toinen minä” | 21 | 96 |
| 15 |  Serbia | Sanja Vučić ZAA | ”Goodbye (Shelter)” | ”Hyvästi (Suoja)” | 18 | 115 |
| 16 |  Liettua | Donny Montell | ”I’ve Been Waiting for This Night” | ”Olen odottanut tätä iltaa” | 9 | 200 |
| 17 |  Kroatia | Nina Kraljić | ”Lighthouse” | ”Majakka” | 23 | 73 |
| 18 |  Venäjä | Sergei Lazarev | ”You Are the Only One” | ”Sinä olet se ainoa” | 3 | 491 |
| 19 |  Espanja | Barei | ”Say Yay!” | ”Sano jee!” | 22 | 77 |
| 20 |  Latvia | Justs | ”Heartbeat” | ”Sydämenlyönti” | 15 | 132 |
| 21 |  Ukraina | Jamala | ”1944” | – | 1 | 534 |
| 22 |  Malta | Ira Losco | ”Walk on Water” | ”Kävellen veden päällä” | 12 | 153 |
| 23 |  Georgia | Nika Kotšarov & Young Georgian Lolitaz | ”Midnight Gold” | ”Keskiyön kulta” | 20 | 104 |
| 24 |  Itävalta | Zoë | ”Loin d’ici” | ”Kaukana täältä” | 13 | 151 |
| 25 |  Iso-Britannia | Joe and Jake | ”You’re Not Alone” | ”Et ole yksin” | 24 | 62 |
| 26 |  Armenia | Iveta Mukuchyan | ”LoveWave” | ”Rakkauden aalto” | 7 | 249 |
Diskatut maat

Romania – EBU ilmoitti noin kolme viikkoa ennen kisoja 22. huhtikuuta 2016, että Romania diskataan kisoista maksamattomien jäsenmaksujen takia. Rästiin jääneitä maksuja on noin 16 miljoonaa Sveitsin frangia. Maata edustamaan oli jo ehditty valita Ovidiu Anton kappaleella ”Moment of Silence”. Monet maat ovat viime vuosina vetäytyneet kisoista taloudellisten vaikeuksien takia. Romanian oli tarkoitus esiintyä kappaleella toisessa semifinaalissa numerolla 12.